ΠΡΟΤΑΣΗ ΝΟΜΟΥ
«Περί μη κύρωσης της Πράξης Νομοθετικού Περιεχομένου «Τροποποίηση των διατάξεων του άρθρου 14Β του ν. 3429/2005»

(Α’, 39, από 11.6.2013) και λοιπές διατάξεις.
Εισηγητική έκθεση

1. Η υποστολή της δημόσιας  ραδιοφωνικής και τηλεοπτικής «σημαίας» της χώρας, την οποία κάθε Έλληνας και Ελληνίδα έζησε τραυματικά, και την ενέγραψε στην συνείδησή του με το μαύρο χρώμα που  έπεσε ξαφνικά και  βάναυσα στις τηλεοπτικές οθόνες, δεν συνιστά σε καμία περίπτωση την αναγκαία αναδιάρθρωση της ΕΡΤ ούτε περιλαμβάνεται σε οποιαδήποτε από τις διεθνείς υποχρεώσεις της χώρας,  ούτε εξυπηρετεί οποιαδήποτε εξαιρετικά επείγουσα και απρόβλεπτη ανάγκη.
2.  Η λειτουργία του δημόσιου ραδιοτηλεοπτικού φορέα  είναι στοιχείο της ταυτότητας κάθε ευρωπαϊκής κοινωνίας και συνδέεται ευθέως με την λειτουργία της δημοκρατίας στη χώρα μας.  Αποτελεί αναντικατάστατο θεσμό καθοριστικής σημασίας για την  απαλλαγμένη  από κάθε τυχόν σκοπιμότητα ενημέρωσης και διαμόρφωσης της πολιτικής στάσης του Ελληνικού λαού, στην βάση του πολιτικού και πολιτισμικού πλουραλισμού.  Αυτό είναι το δημόσιο λειτούργημα που μόνον αυτή μπορεί να επιτελέσει. Η κατάργηση της δημόσιας ραδιοτηλεόρασης και η παύση της λειτουργίας της για έστω και μία στιγμή είναι απαράδεκτη, η δε συνέχιση της παύσης αυτής, έστω και για μικρό διάστημα, θα είναι καταστροφική και για την διεθνή εικόνα της  χώρας μας. 

3. Το προτεινόμενο σχέδιο νόμου έχει ως αποκλειστικό και μόνο αντικείμενο να κληθεί η βουλή να αναιρέσει, αναδρομικά και από την στιγμή της ισχύος τους, κάθε νομοθετική διάταξη ή διοικητική πράξη με  την οποία καταργήθηκε η ΕΡΤ Α.Ε. και να επαναφέρει την πρότερη κατάσταση. Η επαναφορά της πρότερης κατάστασης δεν κλείνει το θέμα της αναγκαίας αναδιάρθρωσης της ΕΡΤ, το θέτει όμως στην μόνη εύλογη και συνταγματική βάση.

4. Δεδομένου ότι η κατάργηση της ΕΡΤ έλαβε χώρα μόλις χθες, η  παρούσα πρόταση νόμου δεν συνεπάγεται καμία δαπάνη για το Δημόσιο.

Πρόταση Νόμου
«Περί μη κύρωσης της Πράξης Νομοθετικού Περιεχομένου «Τροποποίηση των διατάξεων του άρθρου 14Β του ν. 3429/2005» (Α’, 39, από 11.6.2013) και λοιπές διατάξεις.
Άρθρο 1: «Δεν κυρώνεται η Πράξη Νομοθετικού Περιεχομένου ”Τροποποίηση των διατάξεων του άρθρου 14Β του ν. 3429/2005 (Α’ 139”».
Άρθρο 2: «Η μη κυρωθείσα «Πράξη Νομοθετικού Περιεχομένου ”Τροποποίηση των διατάξεων του άρθρου 14Β του ν. 3429/2005”, η ΚΥΑ υπ΄αριθμ. ΟΙΚ.02/11.6.2013 Κατάργηση της δημόσιας επιχείρησης «Ελληνική Ραδιοφωνία- Τηλεόραση, Ανώνυμη Εταιρεία (ΕΡΤ-ΑΕ)»  (Β΄ 1414 από 11.6.2013) καθώς και οποιαδήποτε πράξη εκδόθηκε με βάση την παραπάνω μη κυρωθείσα ΠΝΠ ή πράξεις που εκδόθηκαν δυνάμει αυτής καταργούνται από την έναρξη της ισχύος τους και δεν παράγουν κανένα έννομο αποτέλεσμα.
Άρθρο 3:  Η ισχύς του παρόντος νόμου αρχίζει  με την δημοσίευσή του στην Εφημερίδα της Κυβερνήσεως.

